འདོན་ཐེངས་སྔོན་མའི་འཕྲོས།བཞི་པ།ས་ལེགས་དྲུག་གི་སྐོར་ལ་བཤད་པ།ས་ལ་ལེགས་དྲུག་ཅེས་པ་ནི་བོད་ཀྱི་རྒྱལ་རབས་བཅུ་པ་ཨེ་ཤོ་ལེགས་དང༌།བཅུ་གཅིག་པ་དེ་ཤོ་ལེགས།བཅུ་གཉིས་པ་ཐི་ཤོ་ལེགས།བཅུ་གསུམ་པ་གུ་རུབ་ལེགས།བཅུ་བཞི་པ་འབྲོང་གཞེར་ལེགས།བཅོ་ལྔ་པ་ཨི་ཤོ་ལེགས་བཅས་ཀྱི་བར་དུ་རྒྱལ་རབས་དྲུག་ལ་ཟེར་གྱི་ཡོད།དེ་ཡང་ས་ལ་ལེགས་ཞེས་བརྗོད་དོན་ནི།སྲིད་པ་རྒྱུད་ཀྱི་ཁ་བྱང་ཆེན་མོ་ལས།ས་ལ་དུར་འདེབས་པས་ས་ཡི་ཡག་དྲུག་བྱུང་བ་ཡིན་ཞེས་བཤད་ཅིང༌།རྒྱལ་པོ་འདི་དག་གི་པུར་སྒམ་སའི་འོག་ཏུ་སྦས་པའི་ཕྱིར་དེ་ལྟར་བཏགས་པ་མིན་ནམ་སྙམ་ཡང་དཔྱད་དགོས་པར་བསམ།